Gandia, entre les destinacions turístiques de sol i platja més competitives d'Espanya, segons l'informe SolyTUR 2024
28 març 2025

## Gandia, entre les destinacions turístiques de sol i platja més competitives d'Espanya, segons l'informe SolyTUR 202428 març 2025Última actualització: 28 març 2025

![](../gestion/img/6f75b456a1e6f05438e08c44c4beef9519a63515e8f21de13efab3cecf5a2b03.jpg)  
  

Gandia ha sigut reconeguda en l'**informe SolyTUR 2024 d'Exceltur** com una de les 20 destinacions turístiques de sol i platja més competitives d'Espanya. L'estudi, que analitza el rendiment dels principals municipis costaners en matèria turística, avalua 65 indicadors clau organitzats en cinc grans pilars: rendiment econòmic, cohesió social, sostenibilitat ambiental, qualitat de l'entorn urbà i governança.

  
L'anàlisi posiciona Gandia com un referent en governança turística, sent l'única destinació del rànquing que compta amb una regidoria exclusivament dedicada al turisme, fet que li atorga una capacitat singular per a desenvolupar polítiques específiques i estratègiques.

  
A més, Gandia destaca per tindre una de les visions estratègiques del turisme més sòlides i consistents entre les destinacions analitzades, un aspecte clau en un context de transformació del model turístic cap a majors estàndards de sostenibilitat i valor afegit.

En l'àmbit de la gestió del fenomen dels habitatges d'ús turístic (VUT), l'informe valora positivament les accions públiques emprades pel municipi per a ordenar aquest tipus d'allotjaments i minimitzar el seu impacte sobre la convivència veïnal i l'accés a l'habitatge.

Gandia també se situa entre les destinacions millor valorades en l'impuls del màrqueting digital i la comunicació turística a través de xarxes socials i mitjans multimèdia, consolidant una imatge moderna, atractiva i connectada amb les noves demandes del turista.

Així mateix, el municipi destaca per la seua alta puntuació en seguretat ciutadana, un factor essencial per a oferir una experiència turística de qualitat i confiança.

Finalment, l'informe subratlla el compromís de Gandia amb la mobilitat sostenible, sent una de les destinacions del litoral que més han avançat en l'impuls de la mobilitat elèctrica, tant en la flota municipal com en serveis disponibles per a residents i visitants.

  
La regidora delegada de Turisme, **Balbina Sendra**, ha valorat positivament el resultat de l'estudi: _“Una vegada més, un organisme reconeix i posa en valor el treball que des del departament de turisme i el sector estem desenvolupant de manera incansable.” “La línia a seguir està marcada i reforça les polítiques que estem desenvolupant des del govern municipal.”_